Íslandskynning í fyrsta sinn á alþjóðlegri ferðakaupstefnu í Peking Alþjóðlega ferðakaupstefnan „ Beijing International Travel Expo 2011 “ hefst í Peking á morgun , 17. júní . Á ferðakaupstefnunni eru sýningarbásar frá helstu móttökuríkjum kínverskra ferðamanna um víða veröld . Íslenskur bás er þar í fyrsta skipti og er Íslandskynningin samstarfsverkefni sendiráðsins í Peking , Íslandsstofu og íslenskra ferðaþjónustufyrirtækja . Stefnt að aukningu ferðamanna frá Kína til Íslands Alþjóðlega ferðakaupstefnan „ Beijing International Travel Expo 2011 “ hefst í Peking á morgun , 17. júní . Á ferðakaupstefnunni eru sýningarbásar frá helstu móttökuríkjum kínverskra ferðamanna um víða veröld . Íslenskur bás er þar í fyrsta skipti og er Íslandskynningin samstarfsverkefni sendiráðsins í Peking , Íslandsstofu og íslenskra ferðaþjónustufyrirtækja . Á síðasta ári fór fram stærsta landkynningarverkefni Íslands til þessa í Kína en íslenski skálinn á heimssýningunni í Sjanghæ 2010 tók á móti 2,3 milljónum gesta . Áhugi Kínverja á Íslandi hefur sjaldan verið meiri og hefur hann síst minnkað eftir eldgos síðustu missera . Kynningarstarf sendiráðsins , íslenska skálans og Íslandsstofu hefur miðast við að kynna samspil íslenskrar menningar , náttúru og endurnýtanlegra orkugjafa . Alþjóðlega ferðakaupstefnan í Peking stendur í þrjá daga frá og með 17. júní . Að íslenska básnum standa Icelandair , Fosshótel og Íslandsstofa auk sendiráðsins . Í tengslum við kaupstefnuna er gefinn út sérstakur bæklingur um ferðamál en að honum standa áðurnefndir aðilar ásamt Reykjavíkurborg , Allrahanda og Guðmundi Tyrfingssyni ehf . Samkvæmt tölum frá Ferðamálastofnun Sameinuðu þjóðanna ( UNWTO ) fjölgar stöðugt þeim Kínverjum sem ferðast erlendis . Rúmlega 57 milljónir Kínverja fóru til útlanda í fyrra sem er um tuttugu prósent aukning á milli ára . Kínverjar eru í dag í fjórða sæti þjóða á heimsvísu hvað varðar fjölda ferðamanna sem fara út fyrir landsteinana . Vinsælustu viðkomustaðir þeirra utan Asíu og Eyjaálfu eru Bandaríkin og Frakkland . Kínversku ferðamálasamtökin ( CTA ) segja að kínverskir ferðamenn hafi verslað erlendis fyrir andvirði 48 milljarða bandaríkjadala í fyrra sem er 15 prósentum meira en árið áður . Á síðasta ári höfðu 5194 kínverskir ferðamenn viðdvöl á Íslandi skv. komutalningum á Leifsstöð . Markmið samstarfsaðila í ferðaþjónustu og sendiráðs Íslands í Peking er að Ísland verði í auknum mæli spennandi áfangastaður fyrir kínverska ferðamenn á framandi slóðum . Af þessu tilefni verður ferðamálasíða Íslandsstofu , www.visiticeland.com , aðgengileg á kínversku innan skamms .